SU SOLE ESSIT PRO TOTTU

In su carrettone de unu disizu
giogat s’isettu pitzinnu,
rascina rascina 
in sas francas
de sas istajones 
chi nudda an dadu e tottu lean.

Accudin a fiottu sos ammentos redossos,
abbados in sos sulcos de su tempus 
allorigadu in sos zelembros istraccos,
affraigados in sa cara 
de unu bisu mai fuidu.

In concheddas affumigadas de chelu
isteddos de chenadorzu 
illattan promissas de luna.

Sun funguttas sas busciaccas de s’anima
pro coglire apilios de cras.

E cras….
cras su sole essit pro tottu.